Báyìí ni Baba-onírùngbọ̀n tún kọ́ mi ní ọgbọ́n pàtàkì lẹ́hìn tí ó ti pa’ri ìtàn rẹ̀ kejì yìí. Bí mo sì ti ń wò ó tí ó dákẹ́ mo ṣe ìbéèrè lọ́wọ́ rẹ̀, mo ní, ‘Baba-onírùngbọ̀n-yẹ́úkẹ́ mi ọ̀wọ́n ò, mo dúpẹ́ lọ́wọ́ rẹ̀ gidigidi – mo dúpẹ́ mo tún ọpẹ́ dá. Bí ènìyàn bá ti ń ní ọjọ́ lórí tó, bẹ́ẹ̀ náà ni ọgbọ́n orí rẹ̀ yóò túbọ̀ máa pọ̀ sí i. O kò béèrè ìdí rẹ̀ tí mo fi sọ bẹ́ẹ̀ ńdán? - Ẹnu ti ń yà mi láti ìgbà tí o ti ń sọ̀rọ̀ lónìi’tí mo ń gbọ́ ọ̀rọ̀ ńlá tí ń bẹ lẹnu rẹ tí mo sì ń fiyè sí ọ̀rọ̀ pàtàkì tí ń bẹ ní ọ̀nà ọ̀fun rẹ. Nígbà tí mo sì ronú díẹ̀ nípa ọ̀rọ̀ wọ̀nyí mo fẹ́rẹ́ lè sọkùn fún àwọn ọmọdé ìwòyí nítorí wọn kò bẹ̀rù àgbàlagbà mọ́, wọ́n jẹ́ ọlọgbọ́n lójú ara wọn. Wọ́n ń kú bí iná, wọ́n sì ń ṣàìsàn láì-rò-tẹ́lẹ̀, síbẹ̀ wọn kò jẹ́ ronú, ki wọ́n máa ṣe àkíyèsí ọ̀rọ̀ ẹ̀yin àgbàlagbà wọ̀nyí, kí wọ́n máa fi ọgbọ́n kún ọgbọ́n kí wọ́n máa ffi ìmọ̀ kún ìmọ̀, kí wọ́n mo ìtàkùn tí ó kọ́ àwọn ará ìṣáájú lẹ́sẹ̀ kí àwọn náà má baà ṣubú sínú ọ̀gbun. Bẹ́ẹ̀ ni irọ́ ni: àparò tí ó bá ń fi ara rẹ̀ wé àgbébọ̀ ń fi ikú ṣiré, ọmọdé tí ó bá ń fi ara rẹ̀ wé àwọn agbàlagbà ń fa ìjàngbọ̀n lẹ́sẹ̀ nítorí inú ọmọdé ń bẹ́ lóké bẹ́ẹ̀ ni inú àwọn àgbàlagbà jìn ó ju omi òkun lọ.
Bayii ni Baba-onirungbon tun ko mi ni ogbon pataki lehin ti o ti pa’ri itan re keji yii. Bi mo si ti n wo o ti o dake mo se ibeere lowo re, mo ni, ‘Baba-onirungbon-yeuke mi owon o, mo dupe lowo re gidigidi – mo dupe mo tun ope da. Bi eniyan ba ti n ni ojo lori to, bee naa ni ogbon ori re yoo tubo maa po si i. O ko beere idi re ti mo fi so bee ndan? - Enu ti n ya mi lati igba ti o ti n soro lonii’ti mo n gbo oro nla ti n be lenu re ti mo si n fiye si oro pataki ti n be ni ona ofun re. Nigba ti mo si ronu die nipa oro wonyi mo fere le sokun fun awon omode iwoyi nitori won ko beru agbalagba mo, won je ologbon loju ara won. Won n ku bi ina, won si n saisan lai-ro-tele, sibe won ko je ronu, ki won maa se akiyesi oro eyin agbalagba wonyi, ki won maa fi ogbon kun ogbon ki won maa ffi imo kun imo, ki won mo itakun ti o ko awon ara isaaju lese ki awon naa ma baa subu sinu ogbun. Bee ni iro ni: aparo ti o ba n fi ara re we agbebo n fi iku sire, omode ti o ba n fi ara re we awon agbalagba n fa ijangbon lese nitori inu omode n be loke bee ni inu awon agbalagba jin o ju omi okun lo.